钦定古今图书集成/明伦汇编/家范典/第111卷 > 《尔雅》 > 《祭刘共父枢密文》前人
## 钦定古今图书集成/明伦汇编/家范典/第111卷 > 《尔雅》 > 《祭刘共父枢密文》前人

“维淳熙五年，岁次戊戌，九月辛酉朔二十日庚辰，从
表弟宣教郎、主管建宁府武夷山冲佑观朱熹，敢以
清酌庶羞之奠，告于近故建康留守、观文殿学士彭
城刘公之灵。呜呼哀哉！天胡付公以瓌奇俊伟之材，
而不并假以耆耋期耄之寿，胡位公以枢机藩屏之
重，而不遂𢌿以弥纶辅赞之权？使公名若极富贵而
无欲，实则抱忧叹以终天。”此中外志义之士，所以闻
公之薨，皆失声而相吊。或虽未识公面，而亦不自知
其涕泗之流涟者也。呜呼哀哉！惟公生有异质，早擢
巍科，退而自保，弗竞弗哗，屈首受书，典学于家，内充
其美，外振厥华。暨登王朝，遂掌纶綍，献纳绸缪，𬣙谟
密勿，忤权触要，无所回屈。帝眷弗渝，试以郡绂。受钺
于南，剿顽踣凶。婉娈赤子，抚摩哀恫。礼贤劝学，导和
致丰。报政三年，邹鲁其风。帝曰来归，秉我兵柄。曾不
几时，咨以大政。公奋其庸，帝虚以听。张磔宏纲，塞绝
僭令。道直身危，突不暇黔。出临两镇，威𬊤恩渐。适嬉
于堂，遽哭于苫。恩诏起之，有竦其瞻。公卧弗承，帝悉其孝。曰究汝哀。来觐来教。公言益切，公守不挠。再抚
于潭，亦显其效。乃迁建业，民病以饥。公不寝食，起坐
嗟咨。方略既张，惠术四施。曾是流莩，化为充肥。帝嘉
乃勋，加劳进律。倚毗方深，遽告以疾。忠无隐情，谏有
遗笔。帝惊罢朝，悼此良弼。呜呼哀哉！我以孤童，来托
公家。公不鄙我，劝导有加。公姿鸾鹄，我性麏麚。岂无
异同，卒莫疵瑕。自公进为，论议慷慨。实始斯公，高明
光大。公之知我，亦晚而最。迨其永归，手札告戒。褒德
抚孤，古昔所难。并以诿我，我其敢安。把书长号，涕陨
阑干。还坐以思，慨其永叹。念昔帝师，为国死义。亚傅
承之，夷险一致。屏山虽隐，亦岂忘世。公袭其传，克广
无替。众咸谓公，当讫外庸。入赞皇极，下釐庶工。登贤
屏奸，复境攘戎。内继祖考，毕其馀忠。天胡难谌，而止
于此。群邪交庆，众正心死。矧予之衰，窃究终始。愿言
思公，曷其有已。呜呼哀哉！昔诵《离骚》，举公觞兮。今拜
以哭，酹公堂兮。私情公义，两怛伤兮。神灵不昧，尚克
鉴予之衷肠兮。呜呼哀哉！尚飨。